岳珂
邵伯温闻见录载范忠宣帅庆阳时总管种诂无讼
君不见孙融昔日见李膺，百世尚以通家称。
又不见孔融后来荐鸿豫，卵翼方成比行路。
北海平生开酒尊，未应宾客皆若人。
倘令同德更比义，华胄肯以遥遥论。
世间麟凤杂枭虺，人事会逢总如此。
高平丞相本大贤，尺璧那容寸瑕指。
一朝契家青涧种，转头不记龙图公。
蝈鸣乱磬蝇点素，丞相襟量沧溟同。
归来端委庙堂上，一眚不捐七世将。
自言曲直何必言，愧死老奴作何样。
吁嗟此辈何代无，高平堂堂真丈夫。
邵家闻见订千古，寂寞涧城坟上土。